Volvo esinduses tuvastatud hädade nimekiri oli ootamatult pikk ning hirmutas mind eemale. Asjatundjast sõber hakkas laginal naerma. Näiteks pragulised õõtshoovapuksid polevat mingi eriline probleem. Ka näitavat määrivalt lekkiv turbo, et see vajab abi umbes järgmise saja kuni kahesaja tuhande  kilomeetri jooksul. "Eelsoojenduse sumbuti on sulatanud augu esistangesse. Defekt on märgatav auto alla kummardudes," ajas naerma isegi minu. Tõsisematest hädadest tuleb vahetada üks mootoripadi ning ühel rehvil on "muna" üleval. Kuluosadest piduriklotsid ja piduriõli vahetus. Mittesegavatest ei lukustu ühe tuhatoosi kaas ning käigukangi "nahk" on veidi katki.    Saime kokkuleppele hinnas ning vigade paranduses. Just viimasel põhjusel vormistame teisipäeval. Kõlab kui laskmata karu naha jagamine, ent  tundub, et mul on uuel nädalal uus kõikemahutav auto.